Apja, Richard Adelt kereskedelmi ügynök volt. Gyermekkorát és ifjúságát Dortmundban töltötte, ahol 1890 és 1898 közt középiskolába járt. Ebben az időben írta meg "Werden" (1898) című regényét, amely komoly feltűnést keltett. 1899-ben egy kölni könyvesboltban kezdett dolgozni. Később a Dortmund melletti Huckardébe költözött. 1900-tól újságírással is foglalkozott, szerkesztette az eberswaldei "Generalanzeiger" című lapot (1903-ig), valamint a "Neue Stettiner Zeitung"-ot. 1903 és 1904 közt a Berlini Egyetem hallgatója volt. 1904-1906 közt a bécsi "Zeit", 1906 és 1908 közt a "Neue Hamburger Zeitung" főszerkesztője volt. 1909-től mint szabadúszó író működött, előbb a Boden-tó melletti Überlingenben, 1911-től a München mellettu Gautingban. 1911-ben és 1912-ben pilóta volt Münchenben és Lipcsében, ezután találkozott Ernst Lehmann léghajókapitánnyal. 1913-ban Düsseldorfban részt vett egy félig merev vázszerkezetű léghajó létrehozásában és sikertelen tesztvezetésében. Az első világháború alatt a "Berliner Tageblatt" tudósítója volt. 1920 és 1926 közt Münchenben élt a "Berliner Tageblarr" és a "Neue Freie Presse" szerkesztőségi képviselőjeként. Számos cikkében támogatta fiatalkori barátját, Stefan Zweig-et. 1921 és 1922 közt a "Deutschland (Zeitschrift für den Aufbau. München)", 1925-ben a müncheni "A.Z. am Abend" főszerkesztője volt. 1935-ben vette feleségül Gertrud Stolte drezdai újságírót, egy fiuk született 1936-ban. A házaspár túlélte az LZ 129 léghajó 1937. május 6.-i lakehursti katasztrófáját, amikor a léghajó leszállás közben felrobbant. 1939-től Berlinben élt, a drezda bombázásakor szerzett sérüléseibe halt bele.